

REPUBLIKA HRVATSKA

DRŽAVNI URED ZA REVIZIJU

KLASA: 008-01/23-04/1

URBROJ: 613-01-10-23-2

Zagreb, 29. ožujka 2023.

 – za objavu, odmah –

PRIOPĆENJE ZA MEDIJE

**DOSTAVA IZVJEŠĆA HRVATSKOM SABORU**

 Državni ured za reviziju (dalje u tekstu: Ured) je 29. ožujka 2023. dostavio **Hrvatskom saboru**:

– **Izvješće o radu** **Ureda** za 2022.

– Objedinjeno izvješće o obavljenim **financijskim revizijama korisnika državnog proračuna,** u čijem je prilogu 19 pojedinačnih izvješća

– Objedinjeno izvješće o obavljenim **revizijama lokalnih jedinica,** u čijem je prilogu 40 pojedinačnih izvješća (39 izvješća o obavljenim financijskim revizijama i jedno izvješće o obavljenoj reviziji usklađenosti)

– Objedinjeno izvješće o obavljenim **financijskim revizijama trgovačkih društava u vlasništvu lokalnih jedinica,** učijem je prilogu 21 pojedinačno izvješće

– Objedinjeno izvješće o obavljenim **financijskim revizijama pučkih otvorenih učilišta za 2021.,** učijem je prilogu 21 pojedinačno izvješće

– Izvješće o obavljenoj reviziji učinkovitosti **Provedba aktivnosti iz prioritetne osi 7 *Povezanost i mobilnost* Operativnog programa Konkurentnost i kohezija 2014. – 2020.**

–Objedinjeno izvješće o **obavljenoj provjeri provedbe naloga i preporuka danih u financijskim revizijama i revizijama učinkovitosti**, u čijem su prilogu 94 pojedinačna izvješća.

Sva izvješća dostavljena su i **Državnom odvjetništvu Republike Hrvatske** (dalje u tekstu: DORH) te objavljena na **mrežnim stranicama Ureda**, <http://www.revizija.hr/hr/izvjesca>.

 Osim izvješća o obavljenoj reviziji i obavljenoj provjeri provedbe naloga i preporuka, a u skladu s odredbama članka 23. Zakona o Državnom uredu za reviziju, danas su DORH-u dostavljene obavijesti za **pet subjekata koji nisu Uredu dostavili plan provedbe naloga i preporuka u zakonom propisanom roku** te za **284 lokalne jedinice koje** **nisu provele naloge i preporuke dane u prošlim revizijama, u rokovima i na način naveden u planu provedbe naloga i preporuka,** od kojih se 262 odnosi na naloge i preporuke dane u reviziji učinkovitosti upravljanja i raspolaganja nogometnim igralištima, a 22 na naloge i preporuke dane u financijskim revizijama jedinica lokalne i područne (regionalne) samouprave.

 DORH-u je danas dostavljena i cjelokupna dokumentacija prikupljena tijekom revizije koja se odnosi na nepravilnosti utvrđene za Općinu Donja Voća i Športsku zajednicu Grada Ogulina, kojima je izraženo nepovoljno mišljenje o financijskim izvještajima i o usklađenosti poslovanja.

 U privitku se daje popis subjekata obuhvaćenih objedinjenim izvješćima s izraženim mišljenjima (u financijskim revizijama i reviziji usklađenosti) te danom ocjenom u reviziji učinkovitosti.

**IZVJEŠĆE O RADU UREDA ZA 2022.**

 **Izvješće o radu Ureda za 2022.** dostavljeno je Hrvatskom saboru u skladu sa Zakonom o Državnom uredu za reviziju, prema kojem glavni državni revizor izvješćuje Hrvatski sabor o radu Ureda za prethodnu godinu do kraja ožujka tekuće godine.

 U Izvješću su, između ostalog, navedeni podaci o obavljenim revizijama i obavljenim provjerama provedbe naloga i preporuka danih u prošlim revizijama, informacije o drugim poslovima koje Ured obavlja te Izvješće neovisnog revizora o reviziji Godišnjih financijskih izvještaja Ureda za 2022. Tijekom 2022. obavljeno je **195** **revizija i 94 provjere provedbe naloga i preporuka iz prošlih revizija**, kojima je ukupno obuhvaćeno **668 subjekata.**

 U nastavku se daje pregled obavljenih revizija po vrsti revizije i subjektima revizije za koje su Hrvatskom saboru dostavljena izvješća.

**FINANCIJSKE REVIZIJE**

U 2022. obavljene su **164** financijske revizije, kojima se provjeravaju **financijski izvještaji i usklađenost poslovanja** s propisima i unutarnjim aktima subjekata revizije. Subjektima revizije izraženo je o financijskim izvještajima **66 bezuvjetnih, 94 uvjetna, jedno suzdržano i tri nepovoljna mišljenja, a o usklađenosti poslovanja 82 bezuvjetna, 78 uvjetnih te tri nepovoljna mišljenja** (za Godišnji izvještaj o izvršenju Državnog proračuna Republike Hrvatske za 2021. izraženo je samo mišljenje o financijskim izvještajima). Ovim subjektima revizije dan je **1 851 nalog i preporuka.**

Obavljena je revizija:

– Godišnjeg izvještaja o izvršenju Državnog proračuna Republike Hrvatske za 2021. godinu

– 19 korisnika državnog proračuna

– 39 lokalnih jedinica

– 21 trgovačkog društva u vlasništvu lokalnih jedinica

– jedne financijske institucije

– 53 političke stranke i pet nezavisnih zastupnika

– 21 pučkog otvorenog učilišta

– četiri druge neprofitne organizacije.

**Nepovoljna mišljenja**

Nepovoljna mišljenja o financijskim izvještajima i o usklađenosti poslovanja izražena su za **Općinu Donja Voća**, **Športsku zajednicu Grada Ogulina** i političku stranku **Domovinski pokret.**

1. **Općini Donja Voća** izražena su **nepovoljna mišljenja** zbog značajnih nepravilnosti utvrđenih u svim područjima revizije: planiranju i izvršenju proračuna, računovodstvenom poslovanju, rashodima, zaduživanju i raspolaganju novčanim sredstvima te javnoj nabavi, a nepravilnosti su dijelom posljedica i neučinkovitog sustava unutarnjih kontrola.

Najznačajnije nepravilnosti odnosile su se na sljedeće:

– poslovne knjige nisu ustrojene ili nisu uredno vođene

– od potraživanja iskazanih u iznosu od 8.009.724,00 kn, dio je evidentiran, iako je naplaćen, a pojedina potraživanja (za plaćene predujmove) evidentirana su bez uredne dokumentacije, odnosno ne mogu se povezati s računima dobavljača

– evidentirano je umanjenje obveza u iznosu od 2.874.544,00 kn, bez knjigovodstvenih isprava koje bi trebale potvrditi opravdanost umanjenja

* obveze su iskazane u iznosu od 9.835.199,00 kn, za podmirenje obveza svakodnevno je korišteno dopušteno prekoračenje po žiroračunu

– zbog pogrešnog evidentiranja, nisu evidentirane obveze po kreditima u iznosu od 1.500.000,00 kn te primici od zaduživanja u iznosu od 980.920,00 kn

– računi u iznosu od 438.773,00 kn ne sadrže specifikaciju obavljenih usluga te se ne može potvrditi da je poslovni događaj uistinu nastao

– popis imovine i obveza nije obavljen

– manjak prihoda za pokriće u sljedećem razdoblju u iznosu od 2.115.446,00 kn manje je iskazan za 1.251.260,00 kn zbog netočno prenesenog manjka iz prethodnog razdoblja; akt koji bi trebao sadržavati ocjenu postojećeg financijskog stanja i mjere za pokriće manjka nije donesen

– za korištenje privatnog automobila u službene svrhe nije vođena propisana dokumentacija (putni nalozi, evidencija o prijeđenoj kilometraži)

– za nabavu usluga savjetovanja provedena su tri postupka jednostavne nabave, a s obzirom na vrijednost zaključenih ugovora (596.400,00 kn) trebalo je provesti postupak javne nabave

– za pojedine radove Općina nije pravodobno pratila izvršavaju li se u skladu s ugovorenim uvjetima, a naknadnom provjerom utvrđeni su nedostaci i u količinama i kvaliteti radova.

1. **Športskoj zajednici Grada Ogulina** nepovoljna mišljenjaizražena suzbog nepravilnosti i propusta utvrđenih u okviru sljedećih područja: djelokrug i unutarnje ustrojstvo, sustav unutarnjih kontrola, planiranje i program rada, računovodstveno poslovanje, financijski izvještaji, imovina te javna nabava.

Najznačajnije nepravilnosti odnosile su se, između ostalog, na sljedeće:

* zaključna knjiženja u poslovnim knjigama koncem godine nisu provedena te rezultat poslovanja za 2021. nije utvrđen, a glavna knjiga nije zaključena
* na temelju knjigovodstvenih isprava koje nisu vjerodostojne, uredne ni prethodno kontrolirane, u glavnoj knjizi su evidentirani i u financijskim izvještajima iskazani pojedini rashodi, otpisana potraživanja te naknade volonterima po ugovorima o djelu
* pojedini prihodi (2.002.372,00 kn) i rashodi (847.000,00 kn) nisu u poslovnim knjigama evidentirani ni u financijskim izvještajima iskazani u okviru propisanih skupina računa iz računskog plana
* podaci o pojedinim rashodima, imovini, obvezama i vlastitim izvorima evidentirani u glavnoj knjizi nisu istovjetni podacima iskazanim u financijskim izvještajima
* dio materijalnih rashoda (21.168,00 kn) evidentiran je u glavnoj knjizi i iskazan u financijskim izvještajima za 2021. na temelju računa ispostavljenih u prijašnjim godinama
* popis imovine i obveza nije cjelovit te nije ostvarena osnovna svrha popisa odnosno usklađenje knjigovodstvenog stanja sa stvarnim stanjem utvrđenim popisom
* Izvještaj o prihodima i rashodima te Bilancu za 2021., Skupština Zajednice nije usvojila do vremena obavljanja revizije (siječanj 2023.), a Bilješke uz financijske izvještaje nisu sastavljene
* podaci o broju članova Zajednice nisu ujednačeni (podaci iz evidencije članova i podaci navedeni u zapisnicima održanih Skupština)
* nije uspostavljen učinkovit sustav unutarnjih kontrola radi osiguranja pravilnosti u poslovanju, sprječavanja i otklanjanja pogrešaka te osiguranja kvalitete financijsko- -računovodstvenog poslovanja
* godišnji program rada za 2021., kojim bi bili utvrđeni ciljevi koje Zajednica treba postići provođenjem planiranih programa i aktivnosti, nije donesen
* Financijski plan za 2021. Skupština Zajednice usvojila je u srpnju 2021., umjesto najkasnije do 31. prosinca prethodne godine. U Financijskom planu prihodi i rashodi nisu planirani prema skupinama računa iz računskog plana za neprofitne organizacije niti su realno planirani jer osim prihoda i rashoda Zajednice sadrže i prihode i rashode koji se odnose na ulaganja u kapitalne projekte kojih je nositelj Grad Ogulin (1.750.000,00 kn); Financijski plan ne sadrži dio propisanih elemenata
* nije donesen plan nabave za 2021., ne vodi se registar ugovora o javnoj nabavi i okvirnih sporazuma za nabave čija je vrijednost jednaka ili veća od 20.000,00 kn; popis gospodarskih subjekata s kojima je predstavnik naručitelja ili s njime povezane osobe u sukobu interesa ili obavijest da takvi subjekti ne postoje nije objavljen na mrežnim stranicama, opći akt kojim je potrebno utvrditi pravila, uvjete i postupke jednostavne nabave nije donesen, a statističko izvješće o javnoj nabavi za 2021. nije sastavljeno (Športska zajednica je obveznik primjene propisa o javnoj nabavi).

Zajednici je dano 29 naloga i tri preporuke.

1. Političkoj stranci **Domovinski pokret** izražena su **nepovoljna** **mišljenja o financijskim izvještajima i o usklađenosti poslovanja**. Informacije o utvrđenim nepravilnostima i propustima sadržane su u Priopćenju Ureda od 19. prosinca 2022., kada je izvješće za ovu stranku (kao i za ostale političke stranke i nezavisne zastupnike) dostavljeno Hrvatskom saboru, DORH-u i objavljeno na mrežnim stranicama Ureda.

**Korisnici državnog proračuna**

Hrvatskom saboru dostavili smo Objedinjeno izvješće o obavljenoj financijskoj reviziji **korisnika državnog proračuna te 19 pojedinačnih izvješća** **(za 18 proračunskih korisnika i jednog izvanproračunskog korisnika).**

Predmet revizije kod 17 korisnika državnog proračuna bili su financijski izvještaji i poslovanje za 2021., a kod dva financijski izvještaji i poslovanje za 2020. Ukupni prihodi i primici ovih subjekata iznosili su 63.706.621.943,00 kn, a rashodi i izdaci 63.495.175.814,00 kn te višak prihoda i primitaka 211.446.129,00 kn. Vrijednost ukupne imovine iskazana je u iznosu od 75.261.827.850,00 kn, obveze u iznosu od 10.871.497.931,00 kn te vlastiti izvori u iznosu od 64.390.329.919,00 kn.

**Ciljevi revizije** bili su:

– provjeriti istinitost i vjerodostojnost financijskih izvještaja

– provjeriti usklađenost poslovanja sa zakonima i drugim propisima koji imaju značajan utjecaj na poslovanje

– provjeriti provedbu naloga i preporuka iz prošlih revizija i

– provjeriti druge aktivnosti u vezi s poslovanjem subjekta.

 O financijskim izvještajima izraženo je **deset bezuvjetnih i devet uvjetnih mišljenja,** aousklađenosti poslovanja **15 bezuvjetnih i četiri uvjetna mišljenja**.

**Uvjetna mišljenja o financijskim izvještajima** izražena su zbog nepravilnosti utvrđenih u računovodstvenom poslovanju i financijskom izvještavanju zbog čega podaci iskazani u financijskim izvještajima djelomično nisu točni, istiniti i pouzdani.

Najčešće nepravilnosti odnosile su se na evidentiranje poslovnih promjena koje nije u skladu s propisima o proračunskom računovodstvu, nepotpun popis imovine i obveza, neusuglašenost podataka evidentiranih u poslovnim knjigama i iskazanih u financijskim izvještajima.

**Uvjetna mišljenja o usklađenosti poslovanja** izražena su zbog nepoštovanja propisa u području rashoda, izdataka i obveza, prihoda i potraživanja, djelokruga i unutarnjeg ustrojstva, planiranja i izvršenja plana te javne nabave.

 Revizijom su, između ostalog, utvrđene sljedeće nepravilnosti i propusti:

– nisu poduzimane aktivnosti za donošenje provedbenih propisa (pravilnika) u vezi s ostvarivanjem prava u socijalnoj skrbi i otočnom cestovnom prijevozu

– pojedini korisnici državnog proračuna nisu izradili godišnji plan rada i godišnji izvještaj o radu

– pojedini financijski planovi i izvještaji o izvršenju financijskih planova ne sadrže rashode i izdatke iskazane prema proračunskim klasifikacijama te ne sadrže obrazloženje plana

– pojedini prihodi i rashodi te imovina nisu evidentirani na propisanim računima računskog plana

– pojedini rashodi nisu evidentirani u poslovnim knjigama za razdoblje na koje se odnose (u prethodnoj godini), nego u razdoblju kada su računi plaćeni odnosno podmirene obveze (u tekućoj godini)

– pojedina dugotrajna imovina nije evidentirana u poslovnim knjigama, dok pojedina nije isknjižena iz poslovnih knjiga, iako više ne postoji (srušeni objekti)

– pojedini podaci nisu usklađeni u glavnoj knjizi i pomoćnim knjigama, kao ni u financijskim izvještajima i poslovnim knjigama

– pojedina potraživanja nisu evidentirana u poslovnim knjigama, a za pojedina potraživanja čija je naplata neizvjesna nije obavljen ispravak vrijednosti

– popis imovine i obveza nije cjelovit te osnovna svrha popisa, usklađenje knjigovodstvenog stanja sa stanjem utvrđenim popisom nije postignuta

– za pojedina dospjela potraživanja nisu poduzimane pojedine raspoložive mjere naplate

– prekovremeni rad zaposlenika kod pojedinih korisnika državnog proračuna trajao je duže od propisanog ograničenja godišnjeg broja sati rada

– pojedine poslove iz djelokruga korisnika državnog proračuna obavljali su vanjski suradnici na temelju ugovora o djelu neprekidno u dužem razdoblju odnosno duže od godinu dana (poslovi trajnijeg karaktera), vanjski pružatelj usluga obavljao je dio poslova koje su trebali obavljati zaposlenici (poslovi iz djelokruga korisnika državnog proračuna)

– nije kontrolirano namjensko i svrhovito korištenje sredstava doznačenih iz državnog proračuna pravnim osobama od posebnog interesa za Republiku Hrvatsku

– planovi za obavljanje kontrola na licu mjesta kod krajnjih korisnika sredstava iz državnog proračuna nisu doneseni ili su planovi za obavljanje kontrola doneseni, a kontrole na licu mjesta nisu obavljane

– pojedini korisnici državnog proračuna unutarnjim aktom kojim su uređeni postupci jednostavne nabave nisu utvrdili slučajeve kada pri provedbi postupaka nabave postoji obveza objave poziva na dostavu ponuda na mrežnim stranicama i/ili u Elektroničkom oglasniku javne nabave Republike Hrvatske

– registar o javnoj nabavi i okvirnih sporazuma ne sadrži pojedine predmete nabave i ne ažurira se redovito.

Utvrđene nepravilnosti ukazuju da **sustavi unutarnjih kontrola u pojedinim područjima nisu zadovoljavajući,** odnosno da pojedini poslovni procesi nisu uređeni unutarnjim aktima, odlukama i uputama te je potrebno više pozornosti posvetiti unaprjeđenju sustava unutarnjih kontrola. Svrha sustava unutarnjih kontrola je, između ostalog, poboljšanje upravljanja radi obavljanja poslovanja na pravilan, ekonomičan, učinkovit i djelotvoran način, usklađivanje poslovanja sa zakonima i drugim propisima te planovima i programima, jačanje odgovornosti za ostvarivanje poslovnih ciljeva te pouzdanost i sveobuhvatnost financijskih i drugih izvještaja.

Za sve utvrđene nepravilnosti i propuste korisnicima državnog proračuna dan je **161 nalog i preporuka**, čija bi provedba pridonijela točnijem i realnijem iskazivanju podataka u financijskim izvještajima te povećanju usklađenosti poslovanja s propisima i unutarnjim aktima.

Od ukupno **94 naloga i preporuke dane u prošlim revizijama,** **provedeno** **je** **58** ili **61,7 %**, **djelomično je provedeno ili u postupku provedbe deset ili 10,6 %**, **nije provedeno 17 ili 18,1 %**, a zbog promijenjenih propisa i izmijenjenih okolnosti **nije primjenjivo devet ili 9,6 %** naloga i preporuka.

**Lokalne jedinice**

U **39** financijskih revizija **lokalnih jedinica** obavljenih tijekom 2022. (jedna županija, devet gradova i 29 općina) izraženo je:

– o financijskim izvještajima **13 bezuvjetnih, 25 uvjetnih i jedno nepovoljno mišljenje**

–o usklađenosti poslovanja **12 bezuvjetnih, 26 uvjetnih i jedno nepovoljno mišljenje.**

**Ciljevi revizije** bili su:

– provjeriti istinitost i vjerodostojnost financijskih izvještaja

– provjeriti usklađenost poslovanja sa zakonima i drugim propisima koji imaju značajan utjecaj na poslovanje

– provjeriti provedbu naloga i preporuka iz prošlih revizija i

– provjeriti druge aktivnosti u vezi s poslovanjem subjekta.

**Uvjetna i nepovoljna mišljenja o financijskim izvještajima** izražena su zbog nepravilnosti utvrđenih u računovodstvenom poslovanju, što je utjecalo na točnost podataka iskazanih u financijskim izvještajima.

Utvrđene su sljedeće nepravilnosti: poslovne knjige nisu uredno vođene, određeni podaci o prihodima, rashodima, imovini i obvezama u poslovnim knjigama nisu bili evidentirani ili nisu bili točno evidentirani, nisu evidentirane potencijalne obveze po sudskim sporovima, instrumenti osiguranja plaćanja i tuđa imovina dobivena na korištenje, popis imovine i obveza nije bio obavljan ili nije bio cjelovit te pojedini podaci iskazani u financijskim izvještajima nisu istovjetni podacima evidentiranim u poslovnim knjigama.

**Uvjetna i nepovoljna mišljenja o usklađenosti poslovanja** izražena su zbog nepoštovanja određenih zakona i drugih propisa.

Utvrđeno je, između ostalog, sljedeće:

– proračuni nisu cjeloviti ni uravnoteženi te ne sadrže podatke o prihodima i rashodima proračunskih korisnika

* kod značajnih manjkova prihoda nije donesen akt s mjerama za otklanjanja uzroka negativnog poslovanja i plan provedbe mjera

– komunalna naknada i komunalni doprinos nisu obračunavani u skladu s propisima ili odlukama predstavničkih tijela, a poslovni prostori dani su u zakup bez provedenog javnog natječaja

– osim upućivanja opomena, mjere za naplatu potraživanja nisu poduzimane

* kod obračuna plaća primjenjivani su veći koeficijenti i veća osnovica od utvrđenih unutarnjim aktima
* s izvoditeljima kojima je povjereno obavljanje komunalnih djelatnosti nisu zaključeni ugovori, nego su poslovi obavljeni na temelju prihvaćene ponude odnosno narudžbenice

– za donacije udrugama nisu provedeni javni natječaji, nisu zaključeni ugovori o dodjeli sredstava ili nije provedena kontrola namjenskog utroška sredstava

– plan nabave nije donesen u propisanom roku, ne sadrži pojedine predmete nabave koji su bili nabavljeni, nisu poštovani načini nabave propisani unutarnjim aktom o jednostavnoj nabavi, nisu vođeni ili ažurirani registri ugovora o javnoj nabavi, nije praćeno izvršavaju li se radovi u skladu s ugovorenim uvjetima

– strategija i godišnji planovi upravljanja imovinom nisu doneseni, prije kupnje ili prodaje nekretnina nije pribavljena procjena vrijednosti od ovlaštenog sudskog vještaka, u poslovnim knjigama podaci o imovini nisu usklađeni ni usporedivi.

Za sve utvrđene nepravilnosti i propuste, lokalnim jedinicama dano je **614 naloga i preporuka**, čija bi provedba pridonijela realnijem iskazivanju podataka u financijskim izvještajima te većoj usklađenosti poslovanja s propisima i unutarnjim aktima.

Osim toga, utvrđeno je da je, od **441 naloga i preporuke danih u prošlim revizijama**, provedeno **285 ili 64,6 %**, djelomično je provedeno ili u postupku provedbe **26 ili 5,9 %,** nije provedeno **90 ili 20,4 %**, a zbog izmjene propisa ili neprovođenja aktivnosti nije primjenjivo **40 ili 9,1 %** naloga i preporuka.

**Trgovačka društva u vlasništvu lokalnih jedinica**

**Za 21 trgovačko društvo u vlasništvu lokalnih jedinica** izraženo je**:**

–o financijskim izvještajima **deset bezuvjetnih i jedanaest uvjetnih mišljenja**

–o usklađenosti poslovanja **pet bezuvjetnih i 16 uvjetnih mišljenja.**

**Ciljevi revizije** bili su:

– provjeriti istinitost i vjerodostojnost financijskih izvještaja

– provjeriti usklađenost poslovanja sa zakonima i drugim propisima koji imaju značajan utjecaj na poslovanje

– provjeriti provedbu naloga i preporuka iz prošlih revizija i

– provjeriti druge aktivnosti u vezi s poslovanjem subjekta.

Utvrđene nepravilnosti odnosile su se na sustav unutarnjih kontrola, planiranje, računovodstveno poslovanje i financijske izvještaje, prihode i potraživanja, rashode i obveze, gubitke vode i javnu nabavu.

 Utvrđeno je, između ostalog, sljedeće:

– pojedina trgovačka društva nisu donijela strateški plan te poslovni plan, prihodi i rashodi u financijskim planovima planirani su prema vrsti prihoda i rashoda, ali ne i prema računima iz računskog plana, nisu donesene izmjene i dopune financijskog plana, iako su ostvareni prihodi i rashodi značajno odstupali u odnosu na planirane te nisu sastavljena izvješća o ostvarenju financijskog plana

– pojedina trgovačka društva nisu donijela plan gradnje i održavanja komunalnih vodnih građevina, izvješće o ostvarenju plana gradnje i održavanja komunalnih vodnih građevina nije sastavljeno, plan gradnje komunalnih vodnih građevina nije dostavljen Hrvatskim vodama (radi pribavljanja mišljenja o usklađenosti s višegodišnjim programom gradnje komunalnih vodnih građevina)

– ispravak vrijednosti potraživanja nije obavljen

– pojedine obveze su u poslovnim knjigama evidentirane i u financijskim izvještajima iskazane kao kratkoročne obveze, a trebalo ih je evidentirati kao dugoročne ili su u poslovnim knjigama u okviru dugoročnih obveza evidentirane kratkoročne obveze

– u poslovnim knjigama pojedinih trgovačkih društava naknada za razvoj nije evidentirana u skladu s odredbama računovodstvenih politika (evidentirana je u okviru kratkoročnih obveza umjesto u okviru prihoda budućeg razdoblja)

– popis imovine i obveza nije cjelovit jer dio imovine ili obveza nije bio popisan, popisne liste sadrže podatke u naturalnim, ali ne i u novčanim izrazima, a knjigovodstveno stanje nije usklađeno sa stanjem utvrđenim popisom

– prihodi od cijena vodnih usluga ne pokrivaju fiksne i varijabilne troškove pružanja usluga vodoopskrbe, odvodnje i pročišćavanja otpadnih voda

– iako su poduzimane mjere za naplatu potraživanja, dospjela potraživanja su i nadalje vrijednosno značajna

– nisu utvrđeni mjerljivi kriteriji na temelju kojih bi se vrednovali rezultati rada i visina nagrade za ostvarene rezultate rada te isplata stimulativnog dijela plaće zaposlenicima

– dane su donacije udrugama, sportskim klubovima i drugim pravnim osobama, pri čemu nisu donesena mjerila, kriteriji i postupci financiranja i ugovaranja donacija te nije provjeravano namjensko korištenje dodijeljenih sredstava, s primateljima donacija nisu zaključeni ugovori

– pojedina trgovačka društva nisu donijela plan nabave roba, radova i usluga te izmjene plana nabave (u slučajevima kada je ostvarenje nabave pojedinih roba, radova i usluga znatno odstupalo od planiranog)

– za pojedine nabave roba, radova i usluga nisu poštovani načini nabave propisani unutarnjim aktima

– bez provedbe postupaka javne nabave trgovačka društva su nabavila roba, radova i usluga u vrijednosti od 6.808.587,00 kn

– pojedina trgovačka društva nisu sastavila godišnje statističko izvješće o javnoj nabavi

– od 13 trgovačkih društava koja pružaju vodne usluge, devet je imalo neprihvatljivo visoke gubitke vode (razlika između zahvaćene i isporučene količine vode), i to od 28,1 % do 72,2 %, iako su poduzimala aktivnosti za smanjenje gubitaka u javnom vodoopskrbnom sustavu (prema Strategiji upravljanja vodama Republike Hrvatske, prihvatljiva vrijednost gubitaka vode je od 15,0 % do 20,0 %, a Europska unija prihvatljivim smatra od 15,0 % do 18,0 %).

 Za sve utvrđene nepravilnosti i propuste Ured je dao **278 naloga i preporuka**, čija bi provedba pridonijela postizanju istinitosti i vjerodostojnosti poslovnih knjiga i financijskih izvještaja, većoj usklađenosti poslovanja sa zakonima i drugim propisima, većoj razini javne odgovornosti za učinkovito upravljanje sredstvima te postizanju ušteda pri nabavi roba, radova i usluga.

 Osim toga, utvrđeno je da je, od **78 naloga i preporuka danih u prošlim revizijama,** **provedeno 53 ili 67,9 %,** **djelomično je provedeno ili u postupku provedbe osam ili 10,3 %,** **nije provedeno deset ili 12,8 %,** a zbog statusnih promjena, promjena propisa ili okolnosti u kojima društva posluju **nije primjenjivo sedam ili 9,0 % naloga i preporuka.**

**Pučka otvorena učilišta**

 **Financijskom revizijom 21 pučkog otvorenog učilišta** obuhvaćeni su financijski izvještaji i poslovanje za 2021.

 O financijskim izvještajima pučkih otvorenih učilišta za 2021. izraženo je **deset bezuvjetnih i jedanaest uvjetnih mišljenja, a o usklađenosti poslovanja šest bezuvjetnih i 15 uvjetnih mišljenja.**

 Ciljevi revizije bili su provjeriti:

* istinitost i vjerodostojnost financijskih izvještaja
* primjenu zakona i drugih propisa u vezi s organizacijom i financijsko-računovodstvenim poslovanjem
* pravilnost stjecanja prihoda
* pravilnost ostvarenja rashoda, odnosno provjeriti jesu li financijska sredstva korištena isključivo za ostvarenje ciljeva utvrđenih programom/planom rada i financijskim planom
* provedbu naloga i preporuka iz prošle revizije
* pravilnost izvršenja drugih transakcija i aktivnosti u vezi s poslovanjem, kao i usklađenost provedenih aktivnosti s programom/planom rada.

 Utvrđene su nepravilnosti i propusti koje se odnose na sustav unutarnjih kontrola, planiranje (izvršenje plana), program rada i izvješćivanje, financijske izvještaje, računovodstveno poslovanje, prihode i primitke, rashode i izdatke, imovinu, obveze i vlastite izvore te javnu nabavu.

 Kod najvećeg broja pučkih otvorenih učilišta, utvrđene su nepravilnosti u području računovodstvenog poslovanja i javne nabave, i to:

* pojedina pučka otvorena učilišta ne vode propisane pomoćne knjige, a izravnim raščlanjivanjem stavki glavne knjige nisu osigurani potrebni podaci
* u poslovnim knjigama nisu na propisanim računima evidentirani ni u financijskim izvještajima iskazani prihodi, rashodi i imovina i/ili u poslovnim knjigama nije evidentirana ni u financijskim izvještajima iskazana (u okviru izvanbilančnih zapisa) tuđa imovina dobivena na korištenje (poslovni prostori koje pučka otvorena učilišta koriste za obavljanje djelatnosti)
* podaci o pojedinim rashodima, imovini i obvezama evidentirani u poslovnim knjigama nisu istovjetni podacima iskazanim u financijskim izvještajima
* pojedini rashodi nisu u poslovnim knjigama evidentirani na temelju vjerodostojne, istinite, uredne i prethodno kontrolirane dokumentacije
* obavljeni popis imovine i obveza nije cjelovit i/ili nije obavljen u skladu s propisima
* u području javne nabave značajnije nepravilnosti i propusti odnose se na donošenje plana nabave, vođenje registra ugovora te provođenje postupaka nabave.

 Za utvrđene nepravilnosti i propuste dano je **265 naloga i preporuka**, čija bi provedba pridonijela istinitom, pouzdanom i točnom iskazivanju sredstava, izvora sredstava te prihoda i primitaka i rashoda i izdataka u financijskim izvještajima, kao i povećanju usklađenosti poslovanja sa zakonima i drugim propisima te učinkovitosti korištenja sredstava.

 Također, Ured je ocijenio da su pučka otvorena učilišta najvećim dijelom ostvarila ciljeve i zadatke planirane godišnjim programom/planom rada, a financijska sredstva koristila za ostvarenje aktivnosti utvrđenih navedenim programom/planom. S obzirom na to da su u 2021. pučka otvorena učilišta djelovala i radila u posebnim okolnostima i u skladu s propisima i preporukama nastalim uslijed globalne pandemije COVID-19, događanja i aktivnosti te muzejska, kulturno-umjetnička i kinotečna djelatnost, kao i obrazovni program prilagođeni su nastalim okolnostima i održavani u manjem (s manjim brojem posjetitelja/polaznika) ili u planiranom opsegu. Pučka otvorena učilišta sudjelovala su i u kulturnim i drugim aktivnostima (izložbe, koncerti, dječje predstave) u suradnji s kulturnim ustanovama i udrugama s područja jedinica lokalnih i područnih (regionalnih) samouprava na kojima djeluju.

 Osim toga, utvrđeno je da su, od **72 naloga i preporuke** koji su dani u prošlim revizijama (za jedanaest pučkih otvorenih učilišta jer deset nije prije obuhvaćeno revizijom ili u prošloj reviziji nisu dani nalozi i preporuke), **provedena 52** **ili 72,2 %,** **djelomično su provedena četiri ili 5,5 %**, **nisu provedena tri** **ili 4,2 %,** a zbog izmjene propisa ili neprovođenja aktivnosti **nije primjenjivo 13 ili 18,1 % naloga i preporuka.**

**REVIZIJE UČINKOVITOSTI**

Tijekom 2022. obavljene su **24 revizije učinkovitosti**, kojima se provjerava ostvaruju li se projekti, programi i aktivnosti subjekata revizije u skladu s načelima ekonomičnosti, djelotvornosti i svrsishodnosti (bila su obuhvaćena 32 subjekta). Pet subjekata dobilo je ocjenu učinkovito, pri čemu su potrebna određena poboljšanja, a 21 ocjenu djelomično učinkovito (u jednoj reviziji kojom je obuhvaćeno sedam subjekata dana je jedna ocjena za sve subjekte). Ovim subjektima dano je **356 naloga i preporuka.**

Ured je tijekom 2022. obavio sljedeće revizije učinkovitosti:

– Gospodarenje komunalnim otpadom na području Republike Hrvatske

– Provedba aktivnosti iz prioritetne osi 7 *Povezanost i mobilnost* Operativnog programa Konkurentnost i kohezija 2014. – 2020.

– Upravljanje zalihama humanitarne pomoći.

**Provedba aktivnosti iz prioritetne osi 7 (dalje u tekstu: PO 7) *Povezanost i mobilnost* Operativnog programa Konkurentnost i kohezija 2014. – 2020.**

 Danas smo Hrvatskom saboru dostavili Izvješće o obavljenoj reviziji učinkovitosti Provedba aktivnosti iz prioritetne osi 7 (dalje u tekstu: PO 7) *Povezanost i mobilnost* Operativnog programa Konkurentnost i kohezija 2014. – 2020., koji je financijski najveći operativni program za programsko razdoblje 2014. – 2020.

**Predmet revizije** bila je provedba aktivnosti iz PO 7 *Povezanost i mobilnost* te ostvareni rezultati provedbe od 2014. do konca 2022., u odnosu na planirane ciljeve.

Revizijom je obuhvaćena i provedba **tri velika projekta** iz sektora prometa koji se financiraju iz PO 7 *Povezanost i mobilnost* **(Cestovna povezanost s južnom Dalmacijom, Nabava i modernizacija voznog parka za HŽ Putnički prijevoz te Rekonstrukcija postojećeg i izgradnja novog, drugog kolosijeka na dionici pruge Hrvatski Leskovac – Karlovac).**

**Subjekti revizije** bila su tijela nadležna za provedbu aktivnosti iz PO 7 *Povezanost i mobilnost* odnosno ukupno sedam subjekata revizije: **Ministarstvo regionalnoga razvoja i fondova Europske unije** kao Koordinacijsko i Upravljačko tijelo, **Ministarstvo mora, prometa i infrastrukture** kao Posredničko tijelo razine 1, **Središnja agencija za financiranje i ugovaranje programa i projekata Europske unije** kao Posredničko tijelo razine 2, **Ministarstvo financija – Nacionalni fond** kao Tijelo za ovjeravanje, **Hrvatske ceste d.o.o.** kao korisnik projekta Cestovna povezanost s južnom Dalmacijom, **HŽ Putnički prijevoz d.o.o.** kao korisnik projektaNabava i modernizacija voznog parka za HŽ Putnički prijevoz i **HŽ Infrastruktura d.o.o.** kao korisnik projekta Rekonstrukcija postojećeg i izgradnja novog, drugog kolosijeka na dionici pruge Hrvatski Leskovac – Karlovac.

**Osnovni cilj revizije** bio je ocijeniti učinkovitost provedbe aktivnosti iz PO 7 *Povezanost i mobilnost* na temelju uvida u primjenu strateškog, pravnog i institucionalnog okvira, uvida u projekte iz uzorka, analize podataka o statusu pokazatelja rezultata te na temelju financijskih podataka ostvarenih do konca 2022.

Revizijom je, između ostalog, utvrđeno sljedeće:

– iako su uspostavljeni strateški, pravni i institucionalni okviri, odnosno određene su institucije i tijela Republike Hrvatske za provedbu aktivnosti iz PO 7 *Povezanost i mobilnost,* postoje određeni nedostaci i propusti u strateškom okviru te u obavljanju funkcija i zadaća subjekata revizije (koji utječu na uspješno ostvarenje utvrđenih ciljeva)

– zbog nedostatka specifičnih znanja i iskustava potrebnih za provođenje određenih funkcija subjekata revizije te nedostatka administrativnih kapaciteta za obavljanje pojedinih propisanih funkcija i zadaća, u određenim slučajevima subjekti revizije oslanjanju se na usluge vanjskim stručnjaka

– ciljevi odnosno pokazatelji rezultata koji ovise o provedbi 118 ugovorenih projekata koji trebaju biti završeni do konca 2022. djelomično su ostvareni (od 118 ugovorenih projekata, utvrđeno je da je do konca 2022. završeno 55 projekata, dio projekata je u tijeku provedbe, a za jedanaest projekata će se od Europske komisije zatražiti odobrenje za faziranje)

– kasni se s provedbom pojedinih aktivnosti velikih projekata obuhvaćenih revizijom

– iskorištenost financijskih sredstava raspoloživih iz određenih specifičnih ciljeva je slaba (određeni specifični ciljevi realizirani su u vrijednosti manjoj od 15,0 % raspoloživih sredstava, dok prosjek isplaćenih sredstava u odnosu na raspoloživa sredstva za cijelu PO 7 *Povezanost i mobilnost* iznosi 69,7 %)

– financijski podaci među pojedinim subjektima revizije nisu usklađeni, postoje određene slabosti u praćenju provedbe i izvještavanju.

Na temelju utvrđenih nalaza **Ured je ocijenio** **da su** **aktivnosti subjekata revizije**  **djelomično učinkovite** te je dana **31 preporuka.**

**REVIZIJE USKLAĐENOSTI**

 Tijekom 2022. obavljeno je **sedam revizija** **usklađenosti**, kojima se provjerava jesu li aktivnosti, financijske transakcije i informacije u skladu s propisima i unutarnjim aktima subjekta revizije. Izražena su **dva bezuvjetna i pet uvjetnih mišljenja** te su subjektima dana **93 naloga i preporuke.**

 Ured je obavio revizije sljedećih subjekata:

– jedne lokalne jedinice (Grad Zagreb)

– šest trgovačkih društava u državnom vlasništvu.

 U okviru objedinjenog izvješća o reviziji lokalnih jedinica danas je Hrvatskom saboru dostavljeno izvješće o obavljenoj **reviziji usklađenosti** poslovanja **Grada Zagreba.** Revizijom su obuhvaćena područja koja se odnose na obračun i naplatu potraživanja, stvaranje i podmirenje obveza, financiranje proračunskih korisnika Grada i trgovačkih društava u vlasništvu odnosno suvlasništvu Grada te dodjelu potpora iz proračunskih sredstava.

O usklađenosti poslovanja izraženo je **uvjetno mišljenje.**

Revizijom su, između ostalog, utvrđene sljedeće nepravilnosti i propusti:

– u financijskim izvještajima nisu iskazana potraživanja u iznosu od 78.489.437,00 kn, obveze u iznosu od 43.973.049,00 kn i rashodi u iznosu od 24.973.959,00 kn

– naplatu pojedinih potraživanja obavljao je Grad, a pojedinih društvo u vlasništvu Grada; jednakim mjerama naplate nisu obuhvaćena sva potraživanja; za pojedina potraživanja ne postoji evidencija pokrenutih postupaka prisilne naplate; nije uspostavljen informatički sustav za vođenje evidencije potraživanja po obveznicima te evidencija provedenih mjera naplate po obveznicima i ročnosti, nije ustrojeno centralizirano praćenje naplate potraživanja i izvješćivanje o naplati zbog čega postupci poduzimanja mjera naplate na razini Grada nisu usklađeni

– pojedine obveze nisu plaćene po redoslijedu dospijeća, za račune plaćene nakon roka dospijeća dobavljači su obračunavali zatezne kamate, a istodobno su pojedine obveze podmirene prije roka dospijeća

– pokriće manjka prihoda ostvarenog do konca 2019. u iznosu od 1.303.915.375,00 kn planirano je od 2022. do 2025., ali financijski učinci koji bi se trebali postići i osobe odgovorne za provođenje i praćenje planiranih mjera nisu navedene niti je utvrđena obveza izvještavanja o provedbi mjera po godinama

– rashodi za subvencije ostvareni su 51.584.355,00 kn ili 5,7 % više u odnosu na plan

– trgovačkom društvu u vlasništvu Grada (Zagrebački inovacijski centar d.o.o.) doznačene su subvencije u iznosu od 6.500.000,00 kn, a da prethodno nije uređeno koji će se troškovi društva financirati iz subvencije

– za izgradnju žičare, Zagrebački električni tramvaj se koncem 2019. dugoročno zadužio u iznosu od 537.000.000,00 kn, Grad je jamac za 80,0 % svih obveza po kreditu; međutim, putem kapitalnih pomoći doznačenih u 2021. Zagrebačkom električnom tramvaju u iznosu od 39.727.111,00 kn Grad je otplaćivao dio anuiteta kredita, iz čega proizlazi da se Grad posredno zadužio na višegodišnje razdoblje

– sustavi kontrola kod provjera korištenja potpora za očuvanje i razvoj pojedinih obrtničkih djelatnosti nisu bili zadovoljavajući.

Za utvrđene nepravilnosti i propuste dano je **18 naloga i preporuka.**

**PROVJERA PROVEDBE NALOGA I PREPORUKA**

 Ured je tijekom 2022. prema Godišnjem programu i planu rada obavljao provjeru provedbe naloga i preporuka danih subjektima u prošlim revizijama. Osim što je provjera provedbe naloga i preporuka obavljana u okviru redovnih financijskih revizija i revizija usklađenosti, obavljana je i u okviru zasebnih provjera, za naloge i preporuke **dane u prošlim financijskim revizijama i revizijama učinkovitosti.**

 Tako su obavljene zasebne provjere provedbe naloga i preporuka **danih u prošlim financijskim revizijama 74 lokalne jedinice za 2018. i 2019. (dvije županije, osam gradova i 64 općine).**

Cilj provjere provedbe naloga i preporuka bio je provjeriti jesu li dani nalozi i preporuke provedeni u rokovima i na način naveden u planu provedbe naloga i preporuka te jesu li lokalne jedinice o provedbi naloga i preporuka izvještavale Ured u roku od 30 dana od planiranog vremena provedbe, u skladu s odredbama Zakona o Državnom uredu za reviziju.

Provjerom provedbe naloga i preporuka utvrđeno je da je, od **1 248 naloga i preporuka,** **provedeno** (u roku i nakon roka) **850 ili 68,1 %**, **djelomično je provedeno** **190 ili 15,2 %, u postupku provedbe** **je** **deset ili 0,8 %**, **nije provedeno** **153 ili 12,3 %**, a **45 ili 3,6 %** naloga i preporuka **nije primjenjivo** (zbog izmjene propisa ili lokalne jedinice nisu imale aktivnosti za koje su u financijskoj reviziji dani nalozi i preporuke). Sedam lokalnih jedinica provelo je sve naloge i preporuke, a deset lokalnih jedinica provelo je manje od 50,0 % naloga i preporuka.

Također, obavljene su zasebne provjere provedbe naloga i preporuka **danih u reviziji učinkovitosti** **upravljanja i raspolaganja nogometnim stadionima i igralištima u vlasništvu lokalnih jedinica** u 2017. i 2018., na području 19 županija i Grada Zagreba koje su u vlasništvu imale nogometne stadione i igrališta, odnosno obavljena je provjera za 112 gradova, 278 općina i Grad Zagreb **(ukupno 391 jedinica)**.Nisu bile obuhvaćene lokalne jedinice na području Sisačko-moslavačke županije zbog posljedica uzrokovanih potresom na njezinu području.

Provjerom provedbe naloga i preporuka danih u **reviziji učinkovitosti** utvrđeno je da je, od **1 831 naloga i preporuke, provedeno** **1 268 ili 69,3 %,** **djelomično je provedeno 280 ili 15,3 %,** **u postupku provedbe je 25 ili 1,4 %, nije provedeno 245 ili 13,3 % naloga i preporuka, a 13 preporuka ili 0,7 % nije primjenjivo** (zbog izmijenjenih okolnosti). Sve naloge i preporuke provelo je 158 ili 40,4 % lokalnih jedinica, a sedam lokalnih jedinica nije provelo nijedan nalog i preporuku.

Provedba naloga i preporuka pridonijela je realnijem iskazivanju podataka u financijskim izvještajima lokalnih jedinica, boljem upravljanju imovinom te većoj usklađenosti poslovanja sa zakonima, drugim propisima i unutarnjim aktima. Lokalne jedinice su i nadalje u obvezi postupati prema nalozima i preporukama Ureda koji nisu provedeni ili nisu u cijelosti provedeni.

 Osoba za kontakt: Biserka Čoh Mikulec, pomoćnica glavnoga državnog revizora,

e-adresa: biserka.coh-mikulec@revizija.hr, tel.: 48 13 301, 099 26 94 446.

 POMOĆNICA GLAVNOGA DRŽAVNOG REVIZORA

 Biserka Čoh Mikulec, mag. oec.

Privitak: Izražena mišljenja i dana ocjena u izvješćima o obavljenoj reviziji dostavljenima Hrvatskom saboru 29. ožujka 2023.

FINANCIJSKE REVIZIJE

| Redni broj | Naziv subjekta | Mišljenje o |
| --- | --- | --- |
| financijskim izvještajima | usklađenosti poslovanja |
|  Korisnici državnog proračuna |
| 1. | Hrvatski geološki institut, Zagreb | uvjetno | bezuvjetno |
| 2. | Hrvatski sabor | bezuvjetno | bezuvjetno |
| 3. | Hrvatski šumarski institut, Jastrebarsko | bezuvjetno | bezuvjetno |
| 4. | Hrvatski zavod za mirovinsko osiguranje | bezuvjetno | bezuvjetno |
| 5. | Institut za fiziku, Zagreb | uvjetno | uvjetno |
| 6. | Institut za medicinska istraživanja i medicinu rada, Zagreb | uvjetno | bezuvjetno |
| 7. | Institut za oceanografiju i ribarstvo, Split | uvjetno | uvjetno |
| 8. | Institut za poljoprivredu i turizam, Poreč | uvjetno | bezuvjetno |
| 9. | Ministarstvo financija, Porezna uprava | uvjetno | bezuvjetno |
| 10. | Ministarstvo hrvatskih branitelja | bezuvjetno | bezuvjetno |
| 11. | Ministarstvo kulture i medija | bezuvjetno | bezuvjetno |
| 12. | Ministarstvo mora, prometa i infrastrukture | uvjetno | uvjetno |
| 13. | Ministarstvo prostornoga uređenja, graditeljstva i državne imovine | uvjetno | uvjetno |
| 14. | Ministarstvo rada, mirovinskoga sustava, obitelji i socijalne politike | bezuvjetno | bezuvjetno |
| 15. | Ministarstvo unutarnjih poslova | bezuvjetno | bezuvjetno |
| 16. | Ured predsjednika Republike Hrvatske | bezuvjetno | bezuvjetno |
| 17. | Ured predsjednika Vlade Republike Hrvatske | bezuvjetno | bezuvjetno |
| 18. | Veleučilište u Rijeci | uvjetno | bezuvjetno |
| 19. | Vlada Republike Hrvatske | bezuvjetno | bezuvjetno |
|  Lokalne jedinice |
|  Županije |
| 1. | Ličko-senjska | uvjetno | uvjetno |
|  Gradovi |
| 2. | Buje-Buie | bezuvjetno | bezuvjetno |
| 3. | Crikvenica | bezuvjetno | uvjetno |
| 4. | Delnice | uvjetno | bezuvjetno |
| 5. | Ilok | uvjetno | uvjetno |
| 6. | Korčula | uvjetno | uvjetno |
| 7. | Oroslavje | uvjetno | uvjetno |
| 8. | Rab | uvjetno | uvjetno |
| 9. | Trogir | bezuvjetno | bezuvjetno |
| 10. | Zlatar | uvjetno | uvjetno |
|  Općine |
| 11. | Barilović | uvjetno | uvjetno |
| 12. | Bednja | uvjetno | bezuvjetno |
| 13. | Dekanovec | uvjetno | uvjetno |
| 14. | Donja Voća | nepovoljno | nepovoljno |
| 15. | Donji Vidovec | uvjetno | uvjetno |
| 16. | Dragalić | bezuvjetno | bezuvjetno |
| 17. | Đelekovec | bezuvjetno | bezuvjetno |
| 18. | Fažana-Fasana | uvjetno | uvjetno |
| 19. | Galovac | bezuvjetno | uvjetno |
| 20. | Gornja Rijeka | uvjetno | bezuvjetno |
| 21. | Končanica | uvjetno | uvjetno |
| 22. | Lećevica | uvjetno | uvjetno |
| 23. | Lobor | bezuvjetno | bezuvjetno |
| 24. | Mače | bezuvjetno | bezuvjetno |
| 25. | Milna | uvjetno | uvjetno |
| 26. | Negoslavci | uvjetno | uvjetno |
| 27. | Orebić | uvjetno | uvjetno |
| 28. | Pakoštane | uvjetno | uvjetno |
| 29. | Podgorač | uvjetno | uvjetno |
| 30. | Promina | uvjetno | uvjetno |
| 31. | Sopje | bezuvjetno | bezuvjetno |
| 32. | Stari Jankovci | bezuvjetno | uvjetno |
| 33. | Stari Mikanovci | bezuvjetno | uvjetno |
| 34. | Štrigova | uvjetno | uvjetno |
| 35. | Tkon | bezuvjetno | bezuvjetno |
| 36. | Tounj | uvjetno | uvjetno |
| 37. | Tribunj | uvjetno | bezuvjetno |
| 38. | Voćin | uvjetno | uvjetno |
| 39. | Vrbje | bezuvjetno | uvjetno |
|  Trgovačka društva u vlasništvu lokalnih jedinica |
| 1. | EKO KONG d.o.o., Nova Gradiška | uvjetno | uvjetno |
| 2. | Istarski vodovod d.o.o., Buzet | bezuvjetno | bezuvjetno |
| 3. | Komunalac d.o.o., Pakrac | bezuvjetno | uvjetno |
| 4. | Komunalac Gospić d.o.o. | bezuvjetno | uvjetno |
| 5. | Komunalno Duga Resa d.o.o. | uvjetno | uvjetno |
| 6. | Koprivničke vode d.o.o., Koprivnica | uvjetno | uvjetno |
| 7. | Liburnijske vode d.o.o., Ičići | uvjetno | uvjetno |
| 8. | Murtela d.o.o., Murter | uvjetno | uvjetno |
| 9. | Niskogradnja d.o.o., Pregrada | bezuvjetno | uvjetno |
| 10. | Odlagalište d.o.o., Nova Gradiška | bezuvjetno | uvjetno |
| 11. | Pekom d.o.o., Krapina | uvjetno | bezuvjetno |
| 12. | Poslovni park Virovitica d.o.o. | uvjetno | bezuvjetno |
| 13. | Rad d.o.o. Drniš | uvjetno | uvjetno |
| 14. | VG Vodoopskrba d.o.o., Velika Gorica | bezuvjetno | uvjetno |
| 15. | VIO Žrnovnica Crikvenica Vinodol d.o.o., Novi Vinodolski | uvjetno | uvjetno |
| 16. | Vodovod Pula d.o.o. | bezuvjetno | bezuvjetno |
| 17. | Vodovod Labin d.o.o. | bezuvjetno | uvjetno |
| 18. | Vodovod Hrvatsko primorje – južni ogranak d.o.o., Senj | bezuvjetno | uvjetno |
| 19. | Vodovod d.o.o., Zadar | uvjetno | uvjetno |
| 20. | Vodovod i kanalizacija d.o.o., Ogulin | uvjetno | uvjetno |
| 21. | Vodovod i kanalizacija d.o.o., Split | bezuvjetno | bezuvjetno |
|  Pučka otvorena učilišta |
| 1. | Gacko pučko otvoreno učilište Otočac | uvjetno | uvjetno |
| 2. | Pučko otvoreno učilište „Dr. Ante Starčević”, Gospić | bezuvjetno | bezuvjetno |
| 3. | Pučko otvoreno učilište „Đuro Arnold”, Ivanec | uvjetno | uvjetno |
| 4. | Pučko otvoreno učilište Čakovec | uvjetno | uvjetno |
| 5. | Pučko otvoreno učilište Donja Stubica | bezuvjetno | bezuvjetno |
| 6. | Pučko otvoreno učilište Grada Rovinja-Rovigno – Universita´ popolare aperta della Citta´ di Rovigno | bezuvjetno | uvjetno |
| 7. | Pučko otvoreno učilište Imotski | uvjetno | uvjetno |
| 8. | Pučko otvoreno učilište Knin | uvjetno | bezuvjetno |
| 9. | Pučko otvoreno učilište Krapina | bezuvjetno | bezuvjetno |
| 10. | Pučko otvoreno učilište Labin | uvjetno | uvjetno |
| 11. | Pučko otvoreno učilište Matija Antun Relković, Nova Gradiška | bezuvjetno | uvjetno |
| 12. | Pučko otvoreno učilište Ogulin | uvjetno | uvjetno |
| 13. | Pučko otvoreno učilište Osijek | bezuvjetno | uvjetno |
| 14. | Pučko otvoreno učilište Pula | bezuvjetno | bezuvjetno |
| 15. | Pučko otvoreno učilište Rab | uvjetno | uvjetno |
| 16. | Pučko otvoreno učilište Slatina | uvjetno | uvjetno |
| 17. | Pučko otvoreno učilište u Pazinu | bezuvjetno | uvjetno |
| 18. | Pučko otvoreno učilište Varaždin | bezuvjetno | bezuvjetno |
| 19. | Pučko otvoreno učilište Vodice | uvjetno | uvjetno |
| 20. | Pučko otvoreno učilište Zabok | bezuvjetno | uvjetno |
| 21. | Pučko otvoreno učilište Zagreb | uvjetno | uvjetno |

REVIZIJA UČINKOVITOSTI

|  |  |  |
| --- | --- | --- |
| Redni broj | Naziv revizije učinkovitosti | Ocjena učinkovitosti |
| 1. | Provedba aktivnosti iz prioritetne osi 7 *Povezanost i mobilnost* Operativnog programa Konkurentnost i kohezija 2014. – 2020. | djelomično učinkovito |

REVIZIJA USKLAĐENOSTI

|  |  |  |
| --- | --- | --- |
| Redni broj | Subjekt revizije | Mišljenje o usklađenosti poslovanja |
| 1. | Grad Zagreb | uvjetno |